b'\n_START_ARTICLE_\nJussi Koivula\n_START_SECTION_\nLapsuus\n_START_PARAGRAPH_\nJussi syntyi jouluaattona 1983, kuudenneksi lapseksi Pasi ja Ritva (o.s. M\xc3\xa4tt\xc3\xb6) Koivulalle. Eeva Vuorenp\xc3\xa4\xc3\xa4 on tehnyt YLElle dokumenttielokuvan h\xc3\xa4nen vanhemmistaan. H\xc3\xa4nell\xc3\xa4 oli kolme isovelje\xc3\xa4, ja kaksi isosiskoa. Jussi eli suuren osan lapsuudestaan sosiaalihuollon laitoksissa. Kun Jussi oli 12-vuotias, h\xc3\xa4nen vanhempansa kuolivat ja Jussi sijoitettiin Tampereelle asumaan sukulaistensa luo.\n_START_SECTION_\nAmat\xc3\xb6\xc3\xb6riura\n_START_PARAGRAPH_\nJussi aloitti 12-vuotiaana nyrkkeilyn H\xc3\xa4meenlinnan Kisassa, mutta siirtyi edustamaan TTN:\xc3\xa4\xc3\xa4 Tampereelle muuton johdosta jo 13-vuotiaana. Jo nuorena juniorina h\xc3\xa4n osoitti olevansa sitke\xc3\xa4 ja kova harjoittelemaan. Koivula otteli amat\xc3\xb6\xc3\xb6riurallaan noin 200 ottelua edustaen Suomea lukuisissa arvokilpailuissa, mm. MM- sek\xc3\xa4 EM-kisoissa. H\xc3\xa4n otteli my\xc3\xb6s lukuisia voittoja maaotteluissa. Euroopan mestaruuskilpailuissa 2003 h\xc3\xa4n ylsi 5:een sijaan. H\xc3\xa4n on kuusinkertainen miesten Suomen mestari. Lis\xc3\xa4ksi h\xc3\xa4nell\xc3\xa4 on halussaan my\xc3\xb6s useita junioreiden Suomen mestaruuksia, sek\xc3\xa4 useita voittoja kansainv\xc3\xa4lisiss\xc3\xa4 GeeBee- ja Tammer-turnauksissa. H\xc3\xa4n on my\xc3\xb6s kolminkertainen Pohjoismaiden mestari alle 20-vuotiaissa.\n_START_SECTION_\nAmmattilaisura\n_START_PARAGRAPH_\nKoivula siirtyi ammattilaiseksi vuonna 2008. H\xc3\xa4n otteli ammattilaisena v\xc3\xa4lisarjassa (66,7\xc2\xa0kg), mutta vuonna 2014 siirtyi kevyeen keskisarjaan. Koivula edusti helsinkil\xc3\xa4ist\xc3\xa4 ammattinyrkkeilytallia P3 Boxingia, jonka promoottorina toimi Pekka M\xc3\xa4ki (vuoteen 2013 asti, jolloin P3 Boxing haettiin konkurssiin). Valmentajana toimii Osmo Laine, jonka kanssa Koivula on tehnyt yhteisty\xc3\xb6t\xc3\xa4 jo vuodesta 1997. Ammattilaisena Koivula on nyrkkeillyt 19 ottelua, josta 17 on voittoja (joista 6 tyrm\xc3\xa4yksell\xc3\xa4) ja kaksi tappiota (cut left eye ja IBF-liiton intercontinental-tittelin Italiassa pisteill\xc3\xa4)._NEWLINE_Tampereella 20. huhtikuuta 2013 k\xc3\xa4ydyss\xc3\xa4 ottelussa, Jussi sai vastustajan peukalon suoraan silm\xc3\xa4\xc3\xa4ns\xc3\xa4 ja silm\xc3\xa4npohjan lihakset repesiv\xc3\xa4t. Koivula menetti n\xc3\xa4in vasemmasta silm\xc3\xa4st\xc3\xa4\xc3\xa4n kokonaan kolmiulotteisen hahmottamisen, ja vastustaja p\xc3\xa4\xc3\xa4si takomaan haavan Jussin silm\xc3\xa4kulmaan. Ottelu keskeytettiin, ja siit\xc3\xa4 tuli tappiomerkint\xc3\xa4 Koivulalle. Ottelun j\xc3\xa4lkeen oli pitk\xc3\xa4\xc3\xa4n ep\xc3\xa4varmaa, palautuuko n\xc3\xa4k\xc3\xb6 en\xc3\xa4\xc3\xa4 t\xc3\xa4ydellisesti vasempaan silm\xc3\xa4\xc3\xa4n, ja saako Koivula en\xc3\xa4\xc3\xa4 otella. Kes\xc3\xa4kuussa 2013 l\xc3\xa4\xc3\xa4k\xc3\xa4ri kuitenkin totesi silm\xc3\xa4n olevan kunnossa ja antoi otteluluvan takaisin._NEWLINE_Koivula otteli 17. elokuuta 2013 Savonlinnassa puolalaista Lukasz Janikia vastaan voittaen tyrm\xc3\xa4yksell\xc3\xa4 ottelun kuudennessa er\xc3\xa4ss\xc3\xa4._NEWLINE_Koivula voitti 7. joulukuuta 2013 Espoon Barona-areenalla 10-er\xc3\xa4isess\xc3\xa4 ottelussa hollantilaisen Hassan Ait Bassoun kaikkien tuomarien pisteill\xc3\xa4 yksimielisesti 100-90._NEWLINE_Savonlinnan Boxing Night -tapahtumassa 16. elokuuta 2014 Koivula kukisti Bulgarian mestarin Stillian Kostovin 10 er\xc3\xa4iseksi suunnitellussa ottelussa 9 er\xc3\xa4ss\xc3\xa4 teknisell\xc3\xa4 tyrm\xc3\xa4yksell\xc3\xa4 (TKO). Samalla Koivula siirtyi sarjaa ylemm\xc3\xa4ksi, kevyeen keskisarjaan (light middleweight 69,8\xc2\xa0kg)._NEWLINE_Koivula h\xc3\xa4visi italialaiselle Marcello Matanolle ammattinyrkkeilyn IBF-liiton Intercontinental-titteliottelussa Italian Ferrarassa 7. helmikuuta 2015. Kotikeh\xc3\xa4ss\xc3\xa4\xc3\xa4n otellut Matano otti ylemm\xc3\xa4n v\xc3\xa4lisarjan tittelin itselleen tuomari\xc3\xa4\xc3\xa4nin 3-0. Koivula v\xc3\xa4itti ett\xc3\xa4 h\xc3\xa4net huumattiin._NEWLINE_16. elokuuta 2015 T\xc3\xb6\xc3\xb6l\xc3\xb6n Kisahallissa Koivula voitti Serbian Zoran Didanovicin kolmannessa er\xc3\xa4ss\xc3\xa4 teknisell\xc3\xa4 tyrm\xc3\xa4yksell\xc3\xa4.\n_START_SECTION_\nElokuva\n_START_PARAGRAPH_\nJussi Koivulasta on tehty dokumenttielokuva Daddy Loves You (2015). Elokuvan on ohjannut Ninni Rokosa ja tuottanut Arto Koskinen. Tuotantoyhti\xc3\xb6 on tamperelainen Obscure Entertainment._NEWLINE_Elokuva kertoo 12-vuotiaana orvoksi j\xc3\xa4\xc3\xa4neest\xc3\xa4 Jussi Koivulasta, joka p\xc3\xa4\xc3\xa4tti valita toisen tien kuin alkoholiin kuolleet vanhempansa.'